Document ID: 32007D0327

DECIZIA COMISIEI
din 27 aprilie 2007
privind închiderea conturilor agențiilor de plată ale statelor membre referitor la cheltuielile finanțate de Fondul European de Orientare și Garantare Agricolă (FEOGA), secțiunea Garantare, pentru exercițiul financiar 2006
[notificată cu numărul C(2007) 1901]
(2007/327/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 7 alineatul (3),
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), în special articolul 32,
după consultarea Comitetului fondului,
întrucât:
(1)
Pe baza evidențelor anuale însoțite de informațiile solicitate, prezentate de către statele membre, conturile agențiilor de plată menționate la articolul 4 alineatul (1) din Regulamentul (CE) nr. 1258/1999 trebuie să fie închise. Decizia de închidere se referă la integralitatea, acuratețea și veridicitatea conturilor comunicate, ținându-se seama de rapoartele întocmite de organismele de certificare.
(2)
În temeiul articolului 7 alineatul (1) din Regulamentul (CE) nr. 296/96 al Comisiei din 16 februarie 1996 privind datele care urmează să fie transmise de către statele membre și contabilizarea lunară a cheltuielilor finanțate în cadrul secțiunii Garantare a Fondului European de Orientare și Garantare Agricolă (FEOGA) (3), pentru exercițiul financiar 2006, se ține seama de cheltuielile efectuate de statele membre între 16 octombrie 2005 și 15 octombrie 2006.
(3)
Au expirat termenele acordate statelor membre în vederea înaintării către Comisie a documentelor menționate la articolul 6 alineatul (1) litera (b) din Regulamentul (CE) nr. 1258/1999 și la articolul 4 alineatul (1) din Regulamentul (CE) nr. 1663/95 al Comisiei din 7 iulie 1995 de stabilire a normelor de aplicare a Regulamentului (CEE) nr. 729/70 al Consiliului privind procedura de lichidare a conturilor FEOGA, secțiunea Garantare (4).
(4)
Comisia a verificat informațiile înaintate și a comunicat statelor membre, înainte de 31 martie 2007, rezultatele acestor verificări, însoțite de modificările necesare.
(5)
În conformitate cu articolul 7 alineatul (1) primul paragraf din Regulamentul (CE) nr. 1663/95, decizia de închidere a conturilor menționată la articolul 7 alineatul (3) din Regulamentul (CE) nr. 1258/1999 stabilește, fără a aduce atingere deciziilor luate ulterior în conformitate cu articolul 7 alineatul (4) din respectivul regulament, suma cheltuielilor efectuate în fiecare stat membru pe parcursul exercițiului financiar în cauză care este recunoscută ca fiind imputabilă FEOGA, secțiunea Garantare, pe baza conturilor menționate la articolul 6 alineatul (1) litera (b) din Regulamentul (CE) nr. 1258/1999, precum și reducerile și suspendările de avansuri pentru exercițiul financiar respectiv, inclusiv reducerile prevăzute la articolul 4 alineatul (3) al doilea paragraf din Regulamentul (CE) nr. 296/96. În temeiul articolului 154 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), rezultatul deciziei privind închiderea conturilor, adică orice neconcordanță care ar putea surveni între cheltuielile totale înregistrate pentru un exercițiu financiar în temeiul articolului 151 alineatul (1) și al articolului 152 din regulamentul respectiv și cheltuielile totale luate în considerare de către Comisie în decizia de verificare, se înregistrează într-un articol unic ca o cheltuială în plus sau în minus.
(6)
Ținând seama de verificările efectuate, conturile anuale și documentele însoțitoare permit Comisiei să ia, pentru unele agenții de plată, o decizie privind integralitatea, acuratețea și veridicitatea conturilor prezentate. Detaliile privind aceste sume au fost descrise în raportul de sinteză înaintat Comitetului fondului simultan cu prezenta decizie.
(7)
Ținând seama de verificările efectuate, informațiile prezentate de către anumite agenții de plată necesită investigații suplimentare; prin urmare, conturile acestor agenții nu pot fi închise prin prezenta decizie.
(8)
Articolul 4 alineatul (2) din Regulamentul (CE) nr. 296/96 stabilește că avansurile pe baza înregistrărilor de cheltuieli se reduc pentru cheltuielile efectuate de către statele membre după expirarea termenelor limită stabilite la respectivul alineat, în conformitate cu articolul 14 din Regulamentul (CE) nr. 2040/2000 al Consiliului din 26 septembrie 2000 privind disciplina bugetară (6). Cu toate acestea, în temeiul articolului 4 alineatul (3) din Regulamentul (CE) nr. 296/96, orice depășiri ale termenelor limită în cursul lunilor august, septembrie și octombrie sunt luate în considerare în decizia de închidere a conturilor, cu excepția cazurilor când este constatată înainte de decizia finală referitoare la avansuri din exercițiul financiar respectiv. Unele cheltuieli declarate de anumite state membre pe parcursul perioadei menționate anterior au fost efectuate după termenele limită și, pentru unele măsuri Comisia nu a acceptat circumstanțe atenuante. Prezenta decizie ar trebui, așadar, să stabilească reducerile corespunzătoare. În conformitate cu articolul 7 alineatul (4) din Regulamentul (CE) nr. 1258/1999, o decizie va fi luată la o dată ulterioară, stabilind definitiv cheltuielile care urmează să fie excluse din finanțarea comunitară cu privire la aceste reduceri și toate celelalte cheltuieli identificate ca efectuate după termenele limită stabilite.
(9)
În conformitate cu articolul 14 din Regulamentul (CE) nr. 2040/2000 și cu articolul 4 alineatul (2) din Regulamentul (CE) nr. 296/96, Comisia a redus sau a suspendat deja un număr de avansuri lunare din înscrierea în conturile de cheltuieli pentru exercițiul financiar 2006. Ținând seama de cele de mai sus, pentru a evita orice rambursare prematură sau doar temporară a sumelor în cauză, acestea nu ar trebui recunoscute prin prezenta decizie, fără a aduce atingere, în conformitate cu articolul 7 alineatul (4) din Regulamentul (CE) nr. 1258/1999, examinărilor ulterioare.
(10)
Articolul 7 alineatul (1) al doilea paragraf din Regulamentul (CE) nr. 1663/95 stabilește că sumele care sunt recuperabile de la sau plătibile către fiecare stat membru, în conformitate cu decizia de închidere a conturilor menționată la primul paragraf, sunt stabilite prin deducerea avansurilor plătite pentru exercițiul financiar în cauză, adică 2006, din cheltuielile recunoscute pentru exercițiul respectiv, potrivit primului paragraf. Aceste sume se scad din sau se adaugă la avansurile plătibile din a doua lună ce urmează lunii în care a intrat în vigoare decizia de închidere a conturilor.
(11)
În temeiul articolului 32 alineatul (5) din Regulamentul (CE) nr. 1290/2005, 50 % din consecințele financiare nerecuperate vor fi suportate de statul membru în cauză și 50 % de bugetul Comisiei în cazul în care recuperarea nu se produce în decursul a patru ani de la constatarea administrativă sau judiciară sau în decurs de opt ani de la inițierea unei acțiuni într-o instanță națională. Articolul 32 alineatul (3) din regulamentul menționat anterior obligă statele membre să înainteze Comisiei, împreună cu conturile anuale, un raport de sinteză al procedurilor de recuperare întreprinse în urma depistării neregulilor. Regulamentul (CE) nr. 885/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește autorizarea agențiilor de plată și a altor entități precum și închiderea conturilor FEGA și FEADR (7) stabilește norme detaliate privind punerea în aplicare a obligației statelor membre de a raporta sumele care trebuie recuperate. Modelele de tabel 1 și 2 pe care statele membre trebuie să le furnizeze în 2007 sunt prevăzute în anexa III la regulamentul menționat anterior. Pe baza tabelelor completate de către statele membre, Comisia ar trebui să decidă cu privire la consecințele financiare nerecuperate mai vechi de patru, respectiv opt ani. Prezenta decizie nu aduce atingere viitoarelor decizii de conformitate în temeiul articolului 32 alineatul (8) din Regulamentul (CE) nr. 1290/2005.
(12)
În temeiul articolului 32 alineatul (6) din Regulamentul (CE) nr. 1290/2005, statele membre pot decide să nu inițieze procedurile de recuperare. O asemenea decizie poate fi luată numai în cazul în care costurile deja suportate și cele estimate pentru recuperare depășesc valoarea ce trebuie recuperată sau în cazul în care recuperarea se dovedește imposibilă din cauza insolvenței, înregistrată și recunoscută prin legislația internă, a debitorului sau a persoanelor juridic responsabile pentru nereguli. În cazul în care această decizie este luată în termen de patru ani de la prima constatare administrativă sau judiciară sau în termen de opt ani în cazul în care se inițiază o acțiune într-o instanță națională, 100 % din consecințele financiare nerecuperate ar trebui să fie suportate de către bugetul comunitar. În raportul de sinteză menționat la articolul 32 alineatul (3) din Regulamentul (CE) nr. 1290/2005 sunt prezentate și sumele pentru care statele membre au decis să nu inițieze procedurile de recuperare și temeiurile deciziei. Aceste sume nu trebuie acoperite de către statele membre respective și, în consecință, trebuie suportate din bugetul comunitar. Prezenta decizie nu aduce atingere deciziilor de conformitate ulterioare în temeiul articolului 32 alineatul (8) din regulamentul menționat anterior.
(13)
În conformitate cu articolul 7 alineatul (3) al doilea paragraf din Regulamentul (CE) nr. 1258/1999 și cu articolul 7 alineatul (1) din Regulamentul (CE) nr. 1663/95, prezenta decizie nu aduce atingere deciziilor ulterioare luate de Comisie care exclud de la finanțarea comunitară cheltuielile care nu sunt efectuate în conformitate cu normele comunitare,
ADOPTĂ PREZENTA DECIZIE:
Articolul 1
Fără a aduce atingere articolului 2, conturile agențiilor de plată ale statelor membre referitor la cheltuielile finanțate de Fondul European de Orientare și Garantare Agricolă (FEOGA), secțiunea Garantare, pentru exercițiul financiar 2006, sunt închise prin prezenta decizie.
Sumele care trebuie recuperate de la fiecare stat membru sau plătite acestuia în temeiul prezentei decizii, inclusiv cele care rezultă din aplicarea articolului 32 alineatul (5) din Regulamentul (CE) nr. 1290/2005, sunt stabilite în anexa I.
Articolul 2
Pentru exercițiului financiar 2006, conturile agențiilor de plată ale statelor membre referitor la cheltuielile finanțate de FEOGA, secțiunea Garantare, stabilite în anexa II, sunt disociate din prezenta decizie și vor face obiectul unei decizii ulterioare de închidere.
Articolul 3
Prezenta decizie se adresează statelor membre.
Adoptată la Bruxelles, 27 aprilie 2007.

Labels: 18
15
4